Unta dem Eidruck vo seim Sieg iba de aafständischn Sachsn hot Heinrich a ibaaus aktive Italienpolitik begonna, de se ned mit de päpstlichn Intaressn deckt ham und mit olle voaherign Zuasicharunga brocha ham. Da Kini hot am 28. Septemba 1075 unta Missachtung vom päpstlichn Willn den Klerika Tedald mit dem Erzbistum Mailand investiert. Es foigtn weitare provokante Personalentscheidunga fia de Diäzesn Fermo und Spoleto. Am Neijoahrsdog 1076 ham Gsandte an Briaf vo Papst Gregor VII. ibabrocht, in de der se iba de Moßnahman vom Kini bschwert ham und Ghorsam gfordart ham. Da Briaf hot Heinrich erreicht, ois er zum Joahreswechsl 1075/76 in da Pfoiz Goslar grod den militärischn Erfoig iba de Sachsn gfeiart hot und be den Fiastn de Woi vo seim knapp zwoajahrign Sohn Konrad zum Mitkini duachgsetzt hot. Heinrich hot de Drohunga vom Papst vaeaffantlicht und hot de Bischöf vom Reich noch Worms bruafa. Indem er de vatrauliche Mahnung vom Papst in olla Eaffantlichkeit beantwort hot, hot er gega de Gflognheitn vo da Konfliktfiahrung vastessn und hot de Eskalation provoziert. Aaf am Hofdog in Worms vom 24. Januar 1076 hot da Kini zamma mit de zwoa Erzbischöf Siegfried vo Mainz und Udo vo Trier sowia weidare 24 Bischöf drastische Voawiaf gega Gregor VII. formuliert. Er war entgeng de Voaschriftn vom Papstwoidekret in des Amt glangt und hät zuadem den Eid brocha, se niamois zum Papst wejn zum lassn. Um de Foigarung zum untastreicha, dass Gregor demnoch niamois rechtmäßiga Papst gwesen war, is er mit seim Taufnama Hildebrand ogsprocha worn. Sowoi in da Eigangs- ois aa in da Schlussforml hot Heinrich dezidiert aaf sei Gottesgnadntum vawiesn. Sei Amt stamme vo Gott, eahm alloi sei er Rechnschaft schuide. De lange Listn vo Voawiaf endt mit da Aaffordarung:"I Heinrich, duach de Gnad Gottes Kini, sog dir zamma mit olle meine Bischöf: Steig oba, steig oba!".